Genade en Oordele: Christus as Verlosser en Regter
Category: Christologie, Godsbegrip en Skrifgesag
Een van die attribute van God waaraan daar in moderne prediking en Bybelstudie al hoe minder aandag gegee word, is sy geregtigheid. Hierdie eienskap van God lei daartoe dat Hy van mense wat na sy beeld geskape is, reg en geregtigheid vereis omdat Hy alle vorms van ongeregtigheid haat en verbied (Ef. 4:24). Ongeregtigheid is sonde, en God het Homself ten doel gestel om 'n einde aan sonde te bring deur sy toorn en oordele oor onbekeerlike sondaars uit te stort. Ná die eindoordeel en die verdelging van die sondaars én die duiwel wat hulle verlei het, beplan Hy 'n nuwe skepping waarin daar nooit enige sonde en ongeregtigheid sal inkom nie.
Verval van die Ware Jesus af
Die wêreld is onder groot druk om die rug te draai op die ware Christus van die Bybel sodat daar 'n multigodsdienstige ontvanklikheid geskep kan word vir die verskyning van die valse Christus van alle gelowe. Die komende Messias-Koning van die misleide wêreld sal die Antichris wees, die groot teëstander van die ware Christus. 'n Toenemende aantal mense is positief op sy koms ingestel, totaal onbewus van die feit dat hulle deur die duiwel mislei is om die weg voor te berei vir die verskyning van 'n valse vredevors vir die hele mensdom.
Hoedanighede Waarin die Here Jesus Gaan Verskyn
Ons leef in 'n tyd waarin die Drie-eenheidsleer, en veral die godheid en ewige selfbestaan van die Here Jesus, deur 'n toenemende aantal teoloë verwerp word. Hierdie probleem is nie net die produk van moderne teologiese denke nie, maar die gevolg van eeue-oue dwalings in leerstellings oor Jesus Christus. Ons sal ver in die kerkgeskiedenis moet teruggaan om die oorsprong van die ernstige tekortkomings en wanopvattings in die moderne Christologie te kan bepaal.
Opsomming: In hierdie artikel word 14 eienskappe van die Woord van God beskryf. Dit word in antwoord op die toenemende aanvalle op die Bybel aangebied.
Ons leef in die tyd van die grootste en omvattendste aanslag wat daar ooit in die geskiedenis teen die Woord van God gemaak is. Dié keer kom die aanslag nie net van 'n ongelowige, heidense wêreld en sy leiers nie, maar ook van 'n groot skare valse teoloë en hulle volgelinge binne-in Christelike kerke en kweekskole. Die eindtydse skrifgeleerdes en fariseërs huiwer nie om die Bybel hewig aan te val deur dit as 'n menslik-geïnspireerde boek vol mitologie, foute en weersprekings te beskryf nie. Boonop bestempel hulle dit as 'n tyd- en situasiegebonde boek wat eeue gelede al uitgedien is. Die Bybel is vir hulle 'n historiese geskrif wat slegs in die periode toe dit geskryf is, toepaslik was omdat dit die denke en bygeloof van daardie tyd weerspieël, bv. die bygeloof dat daar 'n duiwel en 'n brandende hel is. Die duiwel word volgens hulle in mitologiese terme as 'n slang en 'n draak met sewe koppe beskryf. Volgens liberale teoloë word die moderne mens nie hierdeur aangespreek of gebind nie omdat sy lewens- en wêreldbeskouing, soos deur die sielkunde, die filosofie en die evolusionistiese natuurwetenskappe bepaal, baie ver ontwikkel en in werklikheid die Bybel vervang het. Die mens het dus sy eie god geword, met die wetenskap as sy bybel en 'n humanistiese manifes oor menseregte as sy morele kode vir persoonlike regte en vryhede.